KIRJALLINEN KYSYMYS E-1502/00 esittäjä(t): Ilka Schröder (Verts/ALE) komissiolle. Maailman henkisen omaisuuden järjestö (WIPO).



Virallinen lehti nro 053 E , 20/02/2001 s. 0155 - 0156



KIRJALLINEN KYSYMYS E-1502/00 esittäjä(t): Ilka Schröder (Verts/ALE) komissiolle (12. toukokuuta 2000) Aihe: Maailman henkisen omaisuuden järjestö (WIPO) 1. WIPO-sopimuksessa ei ole määritelty käsitettä tekijä. Sen vuoksi on odotettavissa sopimuspuolten välisiä oikeudellisia kiistoja tekijänoikeudesta. Miten komissio suhtautuu tähän ongelmaan? Aikooko se painostaa muut sopimuspuolet hyväksymään oman määritelmänsä tekijänoikeudesta? 2. WIPO nojautuu yksilöoikeuden käsitteeseen. Muiden WIPO:n jäsenvaltioiden oikeuskäsitys perustuu osittain kollektiiviseen oikeuteen. Mitä mieltä komissio on tästä ristiriitaisuudesta? 3. WIPO-sopimus on osittain päällekkäinen Maailman kauppajärjestön (WTO) TRIPS-sopimuksen kanssa. Kummassakin on kyse henkisen omaisuuden suojasta. Koska useimmat kysymykset koskevat teollis- ja tekijänoikeuksien kauppaa, WIPO käsittelee osittain samoja aiheita kuin TRIPS-sopimus. Onko tehtävät ja vastuualueet jaettu jotenkin WIPO-sopimuksen ja TRIPS-sopimuksen välillä? Mitä mieltä komissio on WIPO:n ja TRIPS:n päällekkäisistä vastuualueista. Onko WIPO:n ja TRIPS:n välillä hierarkioita? Frederik Bolkesteinin komission puolesta antama vastaus (27. kesäkuuta 2000) 1. Maailman henkisen omaisuuden järjestön WIPO:n tekijänoikeussopimus perustuu suojaan, jonka vuonna 1886 tehty Bernin yleissopimus kirjallisten ja taiteellisten teosten suojaamisesta (Bernin yleissopimus, Pariisin asiakirja, 1971) nykyisin tarjoaa. Bernin yleissopimus on tekijänoikeusalan tärkein kansainvälinen sopimus, eikä se sisällä tekijän yleismääritelmää. Tästä ei ole toistaiseksi aiheutunut kiistoja. Ei ole myöskään odotettavissa, että WIPO:n tekijänoikeussopimuksesta aiheutuisi asiaan liittyviä kiistoja. Yhteisön nykyisessä lainsäädännössä ei ole yhdenmukaistettua tekijän käsitettä, vaikka joitakin elokuvien, tietokoneohjelmien ja luovien tietokantojen tekijään liittyviä näkökohtia onkin käsitelty. Komissio ei pidä tällä hetkellä tarpeellisena tekijänoikeuksien erilaisten suojaamistapojen yhdenmukaistamista jäsenvaltioissa. 2. WIPO:n tekijänoikeussopimus koskee yksityishenkilöille myönnettäviä oikeuksia. Siinä ei kuitenkaan käsitellä sitä, olisiko yksityishenkilöiden hoidettava kyseisten oikeuksien hallintoa vai olisiko niiden hallinto hoidettava kollektiivisesti. Asia on jätetty sopimuspuolten päätettäväksi. 3. Bernin yleissopimus, TRIPS-sopimus (sopimus teollis- ja tekijänoikeuksien kauppaan liittyvistä näkökohdista) ja WIPO:n tekijänoikeussopimus, sen jälkeen kun se on tullut voimaan, muodostavat yhdessä tekijänoikeuksien suojan monenkeskisen kehyksen. TRIPS-sopimus on osa Maailman kauppajärjestön WTO:n perustamissopimusta. Useimmat WTO:n jäsenet ovat myös Bernin yleissopimuksen sopimuspuolia ja WIPO:n tekijänoikeussopimuksen allekirjoittajavaltioita. WIPO:n tekijänoikeussopimuksen 1 artiklan 1 ja 2 kohdassa säädetään nimenomaisesti, että WIPO:n tekijänoikeussopimuksella ei ole mitään yhteyttä muihin kuin Bernin yleissopimukseen eikä se vaikuta muista sopimuksista johtuviin oikeuksiin ja velvollisuuksiin. WIPO:n kansainvälinen toimisto hoitaa WIPO:n tekijänoikeussopimuksen osalta vain joitakin hallinnollisia tehtäviä. TRIPS-sopimus sisältää vähimmäisvaatimuksia, jotka koskevat tekijänoikeuksien suojan lisäksi kaikenlaisen henkisen omaisuuden suojaa. Tekijänoikeuksien osalta siinä määrätään erityisesti, että WTO:n jäsenten on noudatettava Bernin yleissopimuksen tärkeimpiä määräyksiä. Siinä säädetään myös TRIPS-neuvoston perustamisesta, jotta voidaan valvoa TRIPS-sopimuksen toimivuutta ja sitä, että WTO:n jäsenet noudattavat sopimusta. Tehtävänsä suorittamiseksi TRIPS-neuvosto voi neuvotella kaikkien tahojen, myös WIPO:n, kanssa ja pyytää niiltä tietoja. Tavoitteena on, että WIPO:n ja WTO:n välille muodostuu molemminpuoliseen tukeen perustuva suhde. Molemmat organisaatiot ovat lisäksi tehneet yhteistyösopimuksia TRIPS-sopimuksen 68 artiklan nojalla. WIPO:n sopimus ja TRIPS-sopimus ovat jossain määrin päällekkäiset tekijänoikeuksien osalta. Ainoastaan sen vuoksi ei ole kuitenkaan syytä kantaa huolta toimivallasta ja vastuualueista, koska Bernin yleissopimusta, WIPO:n tekijänoikeussopimusta ja TRIPS-sopimusta ei voida asettaa hierarkkiseen järjestykseen.